Silvia Irene Berrocal i Edilberto Daza són dos líders comunitaris colombians, amenaçats per la seva tasca en defensa dels drets humans.
Acompanyats per Oxfam Intermón i l'Associació Acció Internacional per la Pau (IAP Catalunya) respectivament, seran acollits durant els propers sis mesos amb el programa de protecció del Govern de Catalunya.
Aquest dimarts han arribat a Catalunya Silvia Irene Berrocal i Edilberto Daza, dos activistes colombians que s'acullen al Programa Català de Protecció de Defensors i Defensores dels Drets Humans.
Durant els propers sis mesos s'allotjaran a Catalunya, on participaran en tasques formatives, activitats educatives, accions d'incidència política i trobades institucionals.
El Programa és una iniciativa de la Generalitat de Catalunya que té per objectiu acollir defensors i defensores dels drets humans que es troben en una situació de risc, per tal d'oferir-los durant sis mesos un suport integral mitjançant l'atenció psicosocial, la formació i la incidència, així com facilitar el posterior acompanyament i seguiment al seu país d'origen.
Els defensors i defensores seran acompanyats també per les entitats catalanes que han promogut la seva participació al programa, en aquest cas Acció Internacional per la Pau per Edilberto D.B. i Oxfam Intermón per Sílvia Irene B.G.
Edilberto Daza (51 anys) és un líder camperol dels Departaments de Meta i Guaviare de Colòmbia.
Per aquests motius, ha partit amenaces de mort, ha estat seguit i estigmatitzat per part de grups insurgents i es troba desplaçat al Departament de Meta.
La candidatura d'Edilberto D.B. va ser presentada per l'associació Acció Internacional per la Pau (IAP Catalunya), en col·laboració amb Associació Catalana per la Pau i Intersindical-CSC.
Silvia Irene Berrocal (62 anys) és una líder comunitària d'Apartadó (Departament d'Antioquia, Colòmbia), membre de la Fundación Forjando Futuros i impulsora de la Corporación de víctimas sobrevivientes del conflicto en Urabá – Visionando la Paz (COMUPAZ), a través de la qual s'estan gestionant processos de reivindicació dels drets de les dones víctimes a la regió d'Urabá.
Ha liderat el procés de "Perdón Público" per a les famílies víctimes de la massacre de Chinita, aconseguint realitzar un acte de perdó el 30 de setembre de 2016 en el municipi d'Apartadó.
Arran d'aquest procés ha patit amenaces i té mesures de protecció que són insuficients per a garantir la seva seguretat.
La seva candidatura va ser presentada per Oxfam Intermón.
El Programa Català de Protecció de Defensors i Defensores dels Drets Humans es realitza amb el suport de diverses unitats del Govern de la Generalitat de Catalunya: la Direcció General de Relacions Institucionals i amb el Parlament -a través de la Subdirecció General de Memòria, Pau i Drets Humans- i l'Agència Catalana de Cooperació al Desenvolupament, la Secretaria d'Igualtat, Migracions i Ciutadania, així com l'Ajuntament de Sant Cugat del Vallès.
També hi tenen un rol actiu les diferents entitats catalanes que han presentat les candidatures de defensors i defensores, en aquest cas l'Associació Acció Internacional per la Pau (en col·laboració amb Associació Catalana per la Pau i Intersindical-CSC) i la Fundació Oxfam Intermón.